Κόρφμπολ

μικρογραφία|Στιγμιότυπα από αγώνα κόρφμπολ σε ανοιχτό γήπεδο στην Ολλανδία.
Το κόρφμπολ () είναι ομαδικό άθλημα μεικτών φύλων που παίζεται με μπάλα, παρόμοιο με το νέτμπολ και την καλαθοσφαίριση. Παίζεται από δύο ομάδες που αποτελούνται από οκτώ παίκτες, με τέσσερις άνδρες και τέσσερις γυναίκες σε κάθε ομάδα. Ο στόχος είναι ένας παίκτης να ρίξει την μπάλα σε ένα καλάθι χωρίς δίχτυ, που είναι τοποθετημένο σε έναν στύλο ύψους 3,5 μέτρων. 

Το άθλημα εφευρέθηκε από τον Ολλανδό δάσκαλο σχολείου Νίκο Μπρουκχέουζεν το 1902. Στην Ολλανδία υπάρχουν περίπου 500 σύλλογοι και περισσότεροι από 90.000 αθλητές που παίζουν το άθλημα. Είναι επίσης δημοφιλές στο Βέλγιο και την Ταϊβάν.

Κανόνες
Το κόρφμπολ παίζεται σε εσωτερικούς ή εξωτερικούς χώρους, σε ένα γήπεδο διαιρεμένο σε δύο μισά που ονομάζονται ζώνες. Σε κάθε ζώνη βρίσκεται ένας στύλος με ύψος 3,5 μέτρα - μικρότερος για τα παιδιά - με ένα καλάθι στην κορυφή. Ο στύλος είναι τοποθετημένος στα δύο τρίτα της απόστασης μεταξύ της κεντρικής γραμμής και του πίσω μέρους της ζώνης. Η μπάλα είναι παρόμοια σε μέγεθος με αυτή που χρησιμοποιείται στο ποδόσφαιρο, αλλά με περισσότερη πρόσφυση και αναπήδηση. Οι παίκτες σκοράρουν με τη ρίψη της μπάλας στο καλάθι της άλλης ομάδας. Κάθε ομάδα έχει 8 παίκτες, 4 άνδρες και 4 γυναίκες. Σε κάθε χρονική στιγμή ενός αγώνα, 4 παίκτες μιας ομάδας βρίσκονται στη ζώνη της επίθεσης και προσπαθούν να σκοράρουν (2 άνδρες και 2 γυναίκες), ενώ οι υπόλοιποι 4 παίκτες βρίσκονται στη ζώνη της άμυνας και προσπαθούν να αποτρέψουν τους αντιπάλους από το να σκοράρουν. Για παράδειγμα, όταν η ομάδα Α βρίσκεται στην επίθεση, οι αμυνόμενοι της ομάδας Β προσπαθούν να τους αποτρέψουν να σκοράρουν και να κλέψουν την μπάλα ενώ οι αμυνόμενοι της ομάδας Α και οι επιτιθέμενοι της ομάδας Β απλά παρακολουθούν την εξέλιξη του αγώνα. Όταν επιτίθεται η ομάδα Β και αμύνεται η ομάδα Α, τότε οι επιτιθέμενοι της ομάδας Α και οι αμυνόμενοι της ομάδας Β επίσης παρακολουθούν την εξέλιξη. Μετά από δύο γκολ, οι παίκτες των ομάδων αλλάζουν ζώνες: οι αμυνόμενοι γίνονται επιτιθέμενοι και οι επιτιθέμενοι γίνονται αμυνόμενοι. Στο ημίχρονο οι ομάδες αλλάζουν ζώνες.

Οι άνδρες και οι γυναίκες παίζουν δίπλα-δίπλα, αλλά τα μαρκαρίσματα γίνονται μεταξύ άνδρα και άνδρα και μεταξύ γυναίκας και γυναίκας. Ένας άνδρας μπορεί να μαρκάρει έναν άνδρα και μία γυναίκα μπορεί να μαρκάρει μία γυναίκα. Μια γυναίκα δεν μπορεί να μαρκάρει έναν άνδρα ούτε το αντίστροφο.

Κάθε ομάδα προσπαθεί να σκοράρει χρησιμοποιώντας τακτικές. Οι κανόνες εμποδίζουν να κυριαρχεί στο παιχνίδι η φυσική δύναμη. Το κλείδωμα, το τάκλιν και το κράτημα δεν επιτρέπονται, ούτε το κλώτσημα ή το γρονθοκόπημα της μπάλας. Ένας παίκτης δεν πρέπει να επιχειρήσει να σκοράρει όταν μαρκάρεται, το οποίο γίνεται όταν ο αμυνόμενος είναι πιο κοντά στο καλάθι και αντιμετωπίζει κατά πρόσωπο τον επιτιθέμενο αντίπαλο του, και βρίσκεται σε κάποια απόσταση προσπαθώντας να μπλοκάρει τη μπάλα.

Ιστορία

Το κόρφμπολ προέρχεται από το νέτμπολ, το οποίο με τη σειρά του είναι μια παραλλαγή της καλαθοσφαίρισης.

Ο Νίκο Μπρουκχέουζεν, ένας Ολλανδός δάσκαλος σε σχολείο, έμαθε ένα παιχνίδι που ονομαζόταν ρίνγκμπολ (ringboll) στη Σουηδία το 1902. Το ringboll ήταν το σουηδικό όνομα για το νέτμπολ, που ονομαζόταν έτσι επειδή χρησιμοποιούσαν ένα απλό δαχτυλίδι (ring) για μπασκέτα, παρά ένα δίχτυ. Οι πόντοι σημειώνονται στο ρίνγκμπολ πετώντας την μπάλα μέσα από ένα δαχτυλίδι που βρίσκεται πάνω σε ένα στύλο ύψους 3 μέτρων. Ο Μπρουκχέουζεν αντικατέστησε το δαχτυλίδι με ένα καλάθι (για το οποίο η ολλανδική λέξη είναι «Korf» ή «mand») και απλούστευσε τους κανόνες. Σ΄ αυτούς συμπεριλαμβάνεται η δυνατότητα οι άνδρες και οι γυναίκες να παίζουν μαζί. 

Διεθνές κόρφμπολ
Το κόρφμπολ παίζεται σε αρκετές χώρες, μεταξύ των οποίων στην Αγγλία, στην Ιρλανδία, στην Ουαλία, στη Σκωτία, στην Αυστραλία, στη Νέα Ζηλανδία, στην Τσεχία, στην Πολωνία, στην Ελλάδα, στη Σερβία, στη Νότια Αφρική, στη Ζιμπάμπουε, στην Ινδία, στην Ολλανδία, στο Βέλγιο, στη Ρωσία, στη Γερμανία, στην Ταϊβάν, στο Χονγκ Κονγκ, στην Πορτογαλία, στο Πακιστάν, στη Σουηδία, στις Φιλιππίνες, στην Ιταλία, στη Γαλλία και στη Ρουμανία. Ήταν άθλημα επίδειξης στους Ολυμπιακούς Αγώνες του 1920 και του 1928, που πραγματοποιήθηκε στην Αμβέρσα και το Άμστερνταμ, αντίστοιχα.

Η Διεθνής Ομοσπονδία Κόρφμπολ ιδρύθηκε το 1933. Το κόρφμπολ βρίσκεται στο πρόγραμμα των Παγκόσμιων Αγώνων από το 1985. Το Παγκόσμιο Πρωτάθλημα της ΔΟΚ διεξάγεται κάθε τέσσερα χρόνια από το 1978. Οι μεγαλύτερες δυνάμεις του αθλήματος είναι η Ολλανδία και το Βέλγιο. Ο παλαιότερος σύλλογος κόρφμπολ στον κόσμο που δεν έχει συγχωνευτεί και συνεχίζει να υπάρχει, είναι η ολλανδική H.K.C. ALO, που βρίσκεται στη Χάγη της Ολλανδίας, με ημερομηνία ίδρυσης την 1η Φεβρουαρίου 1906.

Παραπομπές


Κατηγορία:Παιχνίδια με μπάλα
Κατηγορία:Ομαδικά αθλήματα
Κατηγορία:Υβριδικά αθλήματα
Κατηγορία:Αθλήματα μεικτών φύλων
Κατηγορία:Παραλλαγές καλαθοσφαίρισης